KOMISIJOS SPRENDIMAS
2006 m. gruodžio 22 d.
nustatantis pereinamąsias priemones kai kurių mėsos ir pieno sektoriaus produktų, kuriems taikomas Europos Parlamento ir Tarybos Reglamentas (EB) Nr. 853/2004, siuntimui iš Bulgarijos į kitas valstybes nares
(pranešta dokumentu Nr. C(2006) 7029)
(Tekstas svarbus EEE)
(2007/31/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos Stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos Stojimo aktą, ypač į jo 42 straipsnį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
kadangi:
(1)
2004 m. balandžio 29 d. Europos Parlamento ir Tarybos reglamentu (EB) Nr. 852/2004 dėl maisto produktų higienos (2) maisto tvarkymo subjektams nustatomos bendrosios maisto produktų higienos taisyklės, grindžiamos rizikos veiksnių analizės ir svarbiųjų valdymo taškų principais. Jame nustatyta, kad maisto tvarkymo subjektai privalo laikytis šiais principais grindžiamų struktūrinių reikalavimų. 2004 m. balandžio 29 d. Europos Parlamento ir Tarybos reglamentas (EB) Nr. 853/2004, nustatantis konkrečius gyvūninės kilmės maisto produktų higienos reikalavimus (3), papildo Reglamente (EB) Nr. 852/2004 išdėstytas taisykles. Reglamente (EB) Nr. 853/2004 išdėstytose taisyklėse nustatyti konkretūs reikalavimai, keliami mėsos ir pieno perdirbimo įmonėms.
(2)
Remiantis nuo 2006 m. lapkričio 27 d. iki 2006 m. gruodžio 1 d. Bulgarijoje vykdytos Maisto ir veterinarijos tarnybos (MVT) misijos rezultatais, kai kurios mėsos ir pieno perdirbimo sektoriaus įmonės neatitinka Reglamentų (EB) Nr. 852/2004 ir (EB) Nr. 853/2004 nuostatų.
(3)
Be to, dabar Bulgarijoje veikianti atsekamumo sistema yra nepakankama, kad galėtų tenkinti poreikius, susijusius su padėtimi Bulgarijoje, kai iš trečiųjų šalių atvežta mėsa bei iki 2007 m. sausio 1 d. Bulgarijoje pagaminta mėsa ir žalias pienas Bulgarijoje, neatitinkantis tų reglamentų reikalavimų, yra Bulgarijos teritorijoje.
(4)
Atsižvelgiant į esamą padėtį Bulgarijoje, reikėtų nustatyti pereinamąsias priemones dėl tam tikrų mėsos ir pieno sektoriaus produktų.
(5)
Per pereinamąjį laikotarpį turėtų būti vertinama visų mėsos ir pieno perdirbimo sektoriaus įmonių padėtis siekiant užtikrinti, kad yra baigtas kai kurių įmonių modernizavimo procesas, kad jos atitiktų Bendrijos reikalavimus. Be to, atsekamumo sistema turėtų būti tobulinama, kad atitiktų Bendrijos standartus.
(6)
Per pereinamąjį laikotarpį reikia uždrausti siųsti kai kuriuos mėsos ir pieno sektorių produktus iš Bulgarijos į kitas valstybes nares. Tačiau reikėtų nustatyti išimtis kai kurioms perdirbimo įmonėms, kurioms pagal Bendrijos teisės aktus buvo leista eksportuoti šiuos produktus į Bendriją iki 2007 m. sausio 1 d. pagal šioms įmonėms suteiktas garantijas.
(7)
Šiame sprendime nustatytas pereinamasis laikotarpis neturėtų būti ilgesnis kaip vieneri metai. Mėsos ir pieno sektorių padėtis Bulgarijoje turėtų būti persvarstyta iki šio laikotarpio pabaigos, ypač atsižvelgiant į naujus MVT tyrimų, kurie turėtų būti atlikti 2007 m. sausio mėn., rezultatus.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas mėsos ir pieno sektorių produktams, kurie priskiriami šiems Reglamento (EB) Nr. 853/2004 III priedo skirsniams:
a)
I skirsnis (naminių kanopinių mėsa);
b)
II skirsnis (naminių paukščių ir kiškinių mėsa);
c)
III skirsnis (ūkyje auginamų medžiojamųjų gyvūnų mėsa);
d)
IV skirsnis (laukinių medžiojamųjų gyvūnų mėsa);
e)
V skirsnis (smulkinta mėsa, mėsos pusgaminiai ir mechaniškai atskirta mėsa);
f)
VI skirsnis (mėsos gaminiai); ir
g)
IX skirsnis (žalias pienas ir pieno gaminiai).
2 straipsnis
1. 1 straipsnyje išvardytų produktų (toliau - produktai) negalima siųsti iš Bulgarijos į kitas valstybes nares.
2. Remdamosi Direktyva 89/662/EEB, ypač jos 3 straipsniu, valstybės narės užtikrina, kad jos produktais neprekiauja.
3 straipsnis
Nukrypdamos nuo 2 straipsnio 1 dalies, valstybės narės leidžia prekiauti produktais, kurie pagaminti priede išvardytose perdirbimo įmonėse, jei šie produktai:
a)
yra paženklinti perdirbimo įmonių Bendrijos sveikumo ženklu arba identifikavimo ženklu, kaip nustatyta Reglamento (EB) Nr. 853/2004 5 straipsnio 1 dalies a ir b punktuose;
b)
yra gabenami kartu su dokumentu, kaip nustatyta Reglamento (EB) Nr. 854/2004 (4) 14 straipsnyje, kuriame Bulgarijos kompetentinga valdžios institucija pateikia tokį patvirtinimą:
„Produktai atitinka Komisijos sprendimo 2007/31/EB galutines nuostatas“.
4 straipsnis
Šis sprendimas taikomas tik tuo atveju, jei įsigalioja Bulgarijos ir Rumunijos Stojimo aktas, nuo šio Akto įsigaliojimo dienos.
Jis taikomas iki 2007 m. gruodžio 31 d.
Šis sprendimas bus persvarstytas iki šios datos, ypač atsižvelgiant į naujus MVT tyrimo, atlikto 2007 m. sausio mėn., rezultatus.
5 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.